Urmareste Modifică dimensiunea fontului: Play

Bucureşti 22 sep /Agerpres/ - Credibilitatea partidelor nu ţine doar de discursul liderilor, ci şi de programul pe care îl propun aceştia şi numele de pe liste, afirmă premierul Dacian Cioloş, într-un interviu acordat AGERPRES, care va fi difuzat vineri.



Premierul se declară convins că generaţia tânără este cea care poate schimba mentalităţile.



''Faptul că sunt deja prezenţi pe reţelele de socializare sau în spaţiul public, în general, e un lucru bun. Cred că această generaţie nouă, tânără, care îşi doreşte schimbarea în România, îşi asumă din ce în ce mai mult această dorinţă, nu doar în mod pasiv, ci şi în mod activ. Eu mi-aş dori să văd cât mai mulţi dintre aceşti oameni pe listele partidelor politice, care partide politice cred că trebuie să înţeleagă, măcar în ultimul ceas, că, credibilitatea lor ţine nu doar de discursurile şefilor partidelor, dar şi de programul pe care îl vor propune şi mai ales de listele pe care le vor propune. Deci, eu îi încurajez, pot să-i asigur că nu rămân indiferent la ce se întâmplă în România şi ce se va întâmpla în România în perioada următoare. Pe de altă parte, cred că un om de stat trebuie în primul rând să fie consecvent cu el însuşi şi să nu mintă'', a spus Cioloş.



Şeful Executivului le răspunde şi celor care îi reproşează pe reţelele de socializare că nu candidează la alegerile din toamnă: "Eu cred că România are nevoie de o schimbare în modul de a face politică. Această schimbare nu o poate face un om şi aceasta presupune ca acei oameni care o doresc, să se implice. Eu mi-am asumat şi m-am implicat încă din noiembrie, asumându-mi acest rol de prim-ministru. Am spus atunci că, tocmai pentru a păstra credibilitatea abordării echilibrate a acestui guvern, nu voi candida la alegerile parlamentare. Asta nu înseamnă că nu mă interesează ce se va întâmpla la aceste alegeri parlamentare şi de aceea eu îi încurajez pe toţi cei care îşi doresc o schimbare în România, să o facă", a mai spus prim ministrul. AGERPRES/(A - autor: Doroteea Purcărea, editor: Cristina Tatu)